શિક્ષકનું કામ જ્ઞાનનો પ્રકાશ ફેલાવવાનું છે. વિદ્યાર્થીરૂપી કરંટ વગરના હોલ્ડરમાં જ્ઞાનનો બલ્બ ભરાવીને બત્તી કરવાનું કામ એક શિક્ષક જ કરી શકે. ઘણી વખત વાલીઓ શિક્ષકોને કરંટ વગરના હોલ્ડરો વળગાડી જાય છે અને આશા એ રાખે છે કે એમાં શિક્ષક હજાર વોટનો બલ્બ નાખી ચમત્કારિક રીતે અજવાળું કરશે, પણ આ હોલ્ડરો જો ક્લાસમાં ટકે તો ટીચર એમાં ગોળો ભરાવે અને છેડા અડાડીને બત્તી નહીં તો છેવટે અગરબત્તી જેટલું અજવાળું કરી શકે ને? આ કામ ઓવરફલો થયેલા જૂના સ્કૂટરને કીકો મારવા જેવું નિરર્થક છે. જ્ઞાનની સરવાણી શિક્ષકની જીભમાંથી સરીને વિદ્યાર્થીના કાનમાં પ્રવેશે છે એવું મનાય છે, પણ કાન ખુલ્લા હોય તો જ્ઞાન એક કાનમાંથી પેસીને બીજા કાનમાંથી બહાર નીકળે ને? જેણે બંને કાનમાં હેડફોન ઠોસ્યા હોય, ઉપર પાછાં લટિયાં રમતાં હોય, ને એની ઉપર અડકો-દડકો રમતો હોય એમ હાથ ઢાંક્યા હોય, એના મગજમાં ગુરુત્વાકર્ષણની વ્યાખ્યા ઉતારવી ક્યાંથી?